Malta Public Transport u Transport Malta ħabbru li minn għada (Sibt) ser jidħlu fis-seħħ il-pjani għal traħħis fir-rati tal- Furjana Park & Ride, li se jinżlu għal 40ċ kull jum, u jinkludu servizz ta’ shuttle bla ħlas u aktar effiċenti lejn u mill-Belt u l-Furjana. Is-servizz ta’ shuttle bejn il-Belt u l-Furjana se jkunu qed jitħaddem mill-Minibus Co-op Services Limited, li se jużaw minivans minflok karozzi tal-linja. Il-Minibuses se jkunu qed iwettqu vjaġġi regolari kull 10 minuti bejn il-Venda tal-Belt, il-Furjana u ż-Żoni kollha tal-Park & Ride, bil-frekwenza tiżdied għal kull 5 minuti fil-ħinijiet bl-għola domanda. Ix-shuttles se jaħdmu tul il-ġurnata kollha mis-6:00a.m., bl-aħħar vjaġġ fid-9:00p.m., u se jkunu riservat esklussivament għall-klijenti tal-Park & Ride. Il-passiġġieri se jkunu jistgħu jirkbu u jinżlu mix-shuttles fuq għadd ta’ stage tul ir-rotta, li se jkunu mmarkati bil-logo blu tal-Park & Ride. Fil-Belt, ix-shuttle tal-Park & Ride se jkun qed iniżżel u jgħabbi lill-passiġġieri minn stages apposta li twaqqaf ħdejn Bay 1 fil-venda. Dan l-i stage ukoll se jkun immarkat bit-tabella l-blu tal-Park & Ride u se jkun riservat għall-użu tal-klijenti tal-Park & Ride biss. Kif indikat fil-pjani mhemuża, ir-rotta tax-shuttle se tkun qed tgħaqqad iż-żoni kollha tal-Park & Ride mal-Furjana u l-venda tal-Belt. Fl-istess waqt, servizz estiż se jkun qed jaħdem kull nofs siegħa mit-8:30a.m. u se jgħaddi minn Pjazza San Ġorġ. Il-Park & Ride tal-Furjana joffri ‘l fuq minn 750 post ta’ parkeġġ f’Żoni A, B u D. Il-faċilitajiet ta’ parkeġġ se jkunu miftuħin bejn is-6 u l-10 il-ġimgħa kollha inkluż nhar ta’ Ħadd u festi pubbliċi. Parkeġġ addizzjonali se jkunu qiegħed jinfetaħ fil-ġimgħat li ġejjin. Il-klijenti se jkunu jibbenefikaw minn żewġ servizzi Premium: parkeġġ VIP riservat għal prezz annwali ta’ €300 u wkoll servizz ta’ mini-cab elettrika privata li twasslek jew tiġbrok minn fejn tixtieq għall-prezz ta’ €5 kull vjaġġ.